གྲོང་སྡེའི་མི་མང་བྱིངས་འདིར་རྔོན་བསད་པར་འགྲོ་རྒྱུ་ཕར་ཞོགཤིང་ཐུ་གཅིག་འཐུ་བར་འགྲོ་མི་ཕོད་ཀྱང་ཨ་ཁུ་དགྲ་འདུལ་ལ་མཚོན་ན་རྔོན་བརྒྱབ་པར་འགྲོ་རྒྱུ་ནི་རྒྱུན་ལྡན་གྱི་བྱ་བ་ཞིག་རེད།བྱ་བྱེའུ་རྣམས་ཀྱང་རང་རང་གི་ཚང་དུ་ཡིབ་པ་འདྲ།སྐད་སྒྲ་དང་ཅོ་སྒྲ་དག་ལྷིང་འཇགས་གེར་གྱུར།ཤིན་ཏུ་འཛིངས་པའི་ནགས་ཚལ་ཆེན་པོ་འདི་རྒྱུ་ནོར་བོར་བའི་རྒྱལ་བོའི་དཀོར་མཛོད་བཞིན་དབེན་ཐང་ཐང་དུ་གྱུར།རིམ་བཞིན་ས་གཞི་ཧྲིལ་པོར་མུན་པས་གཡོགས་སོང༌།ཟླ་བ་ཡང་སྤྲིན་གསེབ་ཡིབ་རེས་བུད་རེས་བྱས་ནས་མུན་ནག་ཁྲོད་ཅི་ཞིག་ལ་འཇིགས་སློང་བ་དང་མཚུངས།འཇམ་ཐིང་ཐིང་གི་ནགས་ཚལ་གྱི་ཁྲོད་དུ་ལྷིང་འཇགས་དཀྲོག་མཁན་ནི་རང་ཉིད་ཀྱི་རྡོག་སྒྲ་ཁོ་ན་རེད།ཨ་ཁུ་དགྲ་འདུལ་རྒྱུ་མངའ་ཆེ་བའི་གདོང་རྒྱུད་ཞིག་དེད་ནས་གང་ཙམ་སོང་འཚམས།རྒྱབ་ཀྱི་རི་སྡེབས་སུ་ཅག་སྒྲ་ཆེན་པོ་ཞིག་གྲགས་བྱུང་ཁོ་གློ་བུར་དུ་འགྲོ་མཚམས་བཞག་སྟེ་རྒྱབ་ཀྱི་མྱེ་མདའ་དེ་ལག་ཏུ་བཟུང་ནས།རྐང་འཇབ་ལག་འཇབ་ཀྱི་ལྐོག་འཇབ་བྱེད་དུས་ཁ་གཏད་དུ་ཡོད་པའི་བྲག་ལམ་དུ་གླ་བ་དང་ནེའུ་གང་ཡིན་ཆ་མ་འཚལ་བའི་རི་དྭགས་ཤིག་གསལ་ལ་མི་གསལ་བའི་ཟླ་འོད་འོག་ནག་ཐོར་ཐོར་ལངས་འདུག་པ་རིགཁོས་ལམ་སེང་བྱང་གོམས་ལྡན་པའི་ཐོག་ནས་མྱེ་མདའ་ཡི་སོར་མོ་རི་དྭགས་ལ་གཏད་དེ་རྐང་ཁུང་མཛུབ་མོས་ཤུགས་ཀྱིས་མནན་མ་ཐག་སྐག་སྒྲ་གཟན་པོ་ཞིག་ཆུ་ནང་གཉེར་མ་འཁོར་བ་བཞིན་རི་ལུང་གཅིག་ནས་གཅིག་བར་བྲག་ཅ་ཡིས་འཁྱིལ་སོང་བས།ནགས་ཚལ་གྱི་ལྷིང་འཇགས་ཡོངས་སུ་དཀྲོགདེ་མ་ཐག་རི་དྭགས་དེ་རིལ་གྲབས་འགའ་བྱས་རྗེས་ཅི་ཞིག་དྲན་པ་ལྟར་ལམ་སེང་འོག་གི་སྡོང་རྒན་གྲིབ་འོག་ཏུ་བྲོས་ཕྱིན་སོང༌།ཁོ་ལམ་སེང་རྒྱུགས་ཐེངས་གཅིག་གིས་སྔར་རི་དྭགས་དེ་ཡོད་སར་སླེབས།གློག་སྒྲོན་སྤར་ཏེ་བལྟ་སྐབས་ས་ལ་བསྟིམས་བའི་ཤིང་ལོའི་སྟེང་དུ་ཁྲག་དམར་ཆིལ་ཆིལ་གཏོར་ཡོད་པ་མཐོང༌།ཁྲག་རྗེས་དེད་ནས་གདོང་རྒྱུད་དེ་ནས་ལུང་གཤོངས་ཕྱོགས་སུ་འགྲོ་བཞིན་པའི་སྐབས་ཁྱིའི་ཟུག་སྐད་དམ་མི་ཡི་སྐད་ཅོ་ཡ་མཚན་ཅན་ཁ་ཤས་རྣ་ལམ་དུ་གྲགས་བྱུང༌།ཨ་ཁུ་དགྲ་འདུལ་གྱིས་མགོ་བོ་བཀྱགས་ནས་ཕྱིར་བལྟས་དུས་སྐར་ཚོགས་ས་ལ་འཕོས་པ་ལྟར་གྲོང་ཚོ་ཡི་གློག་སྒྲོན་ཁྲ་ལྷམ་དུ་གསལ།